2.0 ลักษณะการประกอบธุรกิจ

1.  โครงสร้างกลุ่มบริษัท จัสมิน อินเตอร์เนชั่นแนล จำกัด (มหาชน)

ในปี 2548 ที่ผ่านมา บริษัท จัสมิน อินเตอร์เนชั่นแนล จำกัด (มหาชน)
ได้ปรับโครงสร้างบริษัทในกลุ่ม
โดยมีวัตถุประสงค์เพื่อให้เกิดความโปร่งใสในการดำเนินงานและขจัดความขัดแย้งทางผลประโยชน์ที่อาจเกิดขึ้นในอนาคต
โดยกำหนดนโยบายการแบ่งประเภทการประกอบธุรกิจอย่างชัดเจน
แยกออกตามประเภทของผลิตภัณฑ์และการให้บริการ
เพื่อให้การประกอบธุรกิจของแต่ละบริษัทย่อยมีประสิทธิภาพ
และเกิดประโยชน์สูงสุดต่อผลการประกอบกิจการของกลุ่มบริษัทโดยรวม

ปัจจุบัน บริษัท จัสมิน อินเตอร์เนชั่นแนล จำกัด (มหาชน) ดำเนินธุรกิจเป็นบริษัทเพื่อการลงทุน
(Holding Company)โดยมีวัตถุประสงค์เพื่อลงทุนในการสื่อสารธุรกิจโทรคมนาคมและสารสนเทศ
โดยแบ่งออกเป็น 2 กลุ่มธุรกิจหลัก ดังนี้

1. ธุรกิจด้านการให้บริการโครงข่ายและให้บริการโทรคมนาคม (Network & Service
Providers) ซึ่งประกอบ ด้วยกลุ่มผู้ให้บริการโครงข่าย เช่น
การให้เช่าโครงข่ายเคเบิ้ลใยแก้วนำแสงใต้น้ำ และ กลุ่มผู้ให้บริการโทรคมนาคม เช่น
บริการสื่อสารผ่านดาวเทียม บริการอินเตอร์เนต รวมทั้งบริการโทรศัพท์เคลื่อนที่ผ่านดาวเทียม
โดยมีบริษัทในกลุ่มประกอบด้วย 1) บริษัท จัสมิน
ซับมารีน เทเลคอมมิวเนเคชั่นส์ จำกัด 2) บริษัท ไทย ลองดิสแทนส์ เทเลคอมมิวนิเคชั่นส์ 3)
บริษัท จัสเทล เน็ทเวิร์ค จำกัด 4) บริษัท อคิวเมนท์ จำกัด 5) บริษัท สมาร์ท ไฮเวย์ จำกัด
จำกัด 6) บริษัท ทริปเปิ้ลที บรอดแบนด์ จำกัด 7) บริษัท จัสมิน อินเตอร์เนต จำกัด
8) บริษัท เอเซียส (ประเทศไทย) จำกัด และ 9) บริษัท เอเซียส รีเยนแนล เซอร์วิส จำกัด

2. ธุรกิจด้านการจัดหา ออกแบบและวางระบบ (System Integration)
เป็นผู้ให้บริการด้านการจัดหา ออกแบบ วางระบบ ติดตั้ง
และทดสอบระบบสื่อสารโทรคมนาคมและระบบคอมพิวเตอร์รวมทั้งอุปกรณ์ที่เกี่ยวเนื่องอื่นๆ
แบบเบ็ดเสร็จ (Turnkey)
ซึ่งไม่มีวัตถุประสงค์ในการเป็นเจ้าของโครงข่ายหรือให้บริการโทรคมนาคมแต่อย่างใด
โดยมีบริษัทในกลุ่มประกอบด้วย 1) บริษัท จัสมิน เทเลคอม ซิสเต็มส์ จำกัด (มหาชน) และ 2)
บริษัท สยามเทลเทค คอมพิวเตอร์ จำกัด

นอกจากนี้ บริษัท จัสมิน อินเตอร์เนชั่นแนล จำกัด (มหาชน) ยังมีการลงทุนในบริษัทร่วมอื่นๆ
อันได้แก่ 1) บริษัท ทีทีแอนด์ที จำกัด (มหาชน) และ 2) บริษัท ศูนย์บริการวิทยาการ
อินเตอร์เนต จำกัด และรวมถึงยังให้คำปรึกษาในด้านการเงิน การลงทุนต่างๆ
การให้บริการด้านการบริหารทรัพยากรบุคคล และงานธุรการอื่นๆ แก่บริษัทในกลุ่ม
และให้เช่าพื้นที่อาคารสำนักงาน “จัสมิน อินเตอร์เนชั่นแนล ทาวเวอร์”
ในส่วนที่บริษัทเป็นผู้ครอบครองแก่บริษัทในกลุ่มอีกด้วย

หมายเหตุ สามารถดูรายละเอียดผลการดำเนินงานของบริษัท จัสมิน อินเตอร์เนชั่นแนล จำกัด
(มหาชน) ใน แบบแสดงรายการข้อมูลประจำปี (แบบ 56-1 )

โครงสร้างของกลุ่มจัสมิน อินเตอร์เนชั่นแนล

ณ วันที่ 31 ธันวาคม 2549

หมายเหตุ:

1. ปัจจุบัน จัสมิน อินเตอร์เนชั่นแนล ได้ยกเลิกกระบวนการฟื้นฟูกิจการเรียบร้อยแล้ว ตั้งแต่วันที่
14 ก.ย.49 ตามคำสั่งศาลล้มละลายกลาง

  2. ปัจจุบัน จัสมิน อินเตอร์เนชั่นแนล โอเวอร์ซีส์ อยู่ภายใต้กระบวนการฟื้นฟูกิจการ โดยมี
  บริษัท ปากเกร็ด แพลนเนอร์ จำกัด เป็นผู้บริหารแผน

  3. จัสมิน อินเตอร์เนชั่นแนล ถือหุ้นทางตรงร้อยละ 24.99 และถือหุ้นทางอ้อมผ่านบริษัทย่อยอีก
  5 บริษัทอีกร้อยละ 4.85 ใน ทีทีแอนด์ที

  4. จัสมิน อินเตอร์เนชั่นแนล ถือหุ้นทางอ้อมใน บริษัท เอเซียส (ประเทศไทย) ผ่าน บริษัท
  จัสมิน อินเตอร์เนชั่นแนล โอเวอร์ซีส์ ร้อยละ 17.69 และถือหุ้นทางอ้อมผ่าน อคิวเมนท์
  ร้อยละ 30.86 และ จัสมิน ซับมารีน ร้อยละ 10.29 รวมทั้งสิ้นร้อยละ 58.84 โดยบริษัท
  เอเซียส (ประเทศไทย) ถือหุ้นร้อยละ 98.03 ใน บริษัท เอเซียส รีเยนเนล เซอร์วิส

  5. จัสมิน อินเตอร์เนชั่นแนล เป็นผู้ถือหุ้นทางอ้อมผ่าน อคิวเมนท์ ร้อยละ 53.85 และ จัสมิน
  ซับมารีน ร้อยละ 46.15 ใน บริษัท พรีเมียม แอสเซท

โครงสร้างบริษัทในกลุ่มจัสมิน อินเตอร์เนชั่นแนล สามารถแบ่งออกเป็น 4 กลุ่ม ได้แก่

1.  กลุ่มธุรกิจด้านการให้บริการโครงข่ายและให้บริการโทรคมนาคม (Network & Service
    Providers) ได้แก่
    กลุ่มผู้ให้บริการโครงข่าย เช่น การให้เช่าโครงข่ายเคเบิ้ลใยแก้วนำแสงใต้น้ำ และ
    กลุ่มผู้ให้บริการโทรคมนาคม เช่น บริการสื่อสารผ่านดาวเทียม บริการอินเตอร์เนต รวมทั้ง
    บริการโทรศัพท์เคลื่อนที่ผ่านดาวเทียม ซึ่งธุรกิจนี้ประกอบด้วยบริษัทในกลุ่ม 9 บริษัท ได้แก่

    -   บริษัท จัสมิน ซับมารีน เทเลคอมมิวนิเคชั่นส์ จำกัด และบริษัท ไทย ลองดิสแทนส์
        เทเลคอมมิวนิเคชั่นส์ จำกัด
        ให้บริการสื่อสารผ่านวงจรสื่อสัญญาณบนโครงข่ายเคเบิ้ลใยแก้วนำแสงใต้น้ำ
        (Submarine Optical Fiber Cable) ในฝั่งทะเลด้านตะวันออก (อ่าวไทย) และ
        ด้านตะวันตก (ทะเลอันดามัน) ภายใต้สัญญาสัมปทานโครงการร่วมลงทุนจัดสร้าง
        และให้บริการโครงข่ายเคเบิ้ลใยแก้วนำแสงใต้น้ำแก่ ทีโอที
        โดยอายุสัญญาจะครบกำหนดอายุในปี 2554
        อีกทั้งยังดูแลรักษาและซ่อมบำรุงโครงข่ายเคเบิ้ลใยแก้วนำแสงใต้น้ำ
        ให้แก่ผู้ประกอบการรายอื่น

นอกจากนี้เพื่อรองรับการขยายตัวอย่างต่อเนื่องของปริมาณความต้องการใช้การสื่อสารผ่านวงจรความเร็วสูง
และเป็นการสร้างมูลค่าเพิ่มจากโครงข่ายเคเบิ้ลใยแก้วนำแสงใต้น้ำ ที่ประชุมคณะกรรมการบริษัท
จัสมิน ซับมารีน
เทเลคอมมิวนิเคชั่นส์ จำกัด เมื่อวันที่ 21 มิถุนายน 2549 จึงมีมติให้จัดตั้งบริษัท จัสเทล เน็ทเวิร์ค
จำกัด เพื่อดำเนินธุรกิจเกี่ยวกับการให้บริการสื่อสารผ่านวงจรความเร็วสูง (IPLC & IIG)
แก่ลูกค้าทั้งภายในประเทศ และต่างประเทศ โดยบริษัทได้รับใบอนุญาต
ประเภทที่ 2 จากคณะกรรมการกิจการโทรคมนาคมแห่งชาติเมื่อวันที่ 30 พ.ย.2549
ซึ่งปัจจุบันบริษัท จัสเทล เน็ทเวิร์ค จำกัด ได้เริ่มเปิดให้บริการแก่ลูกค้าแล้ว

-   บริษัท อคิวเมนท์ จำกัด เป็นบริษัทผู้ได้รับใบอนุญาตประกอบกิจการอินเตอร์เนตประเภทที่ 1
    จากคณะกรรมการกิจการโทรคมนาคมแห่งชาติ
    ซึ่งสามารถให้บริการเข้าถึงอินเตอร์เน็ตและบริการที่เกี่ยวเนื่องแก่ผู้ใช้บริการที่เป็นบุคคล
    องค์กรหรือหน่วยงานทั้งภาครัฐและเอกชนผ่านการเชื่อมต่อใดๆ
    โดยผู้ใช้บริการจะต้องมีบัญชีการใช้งานกับผู้ให้บริการก่อน นอกจากนี้
    บริษัทยังได้รับใบอนุญาตจาก กทช.
    ในการให้บริการโทรศัพท์ระหว่างประเทศโดยใช้บัตรโทรศัพท์ (International Calling
    Card)

-   บริษัท ทริปเปิ้ลที บรอดแบนด์ จำกัด เป็นบริษัทผู้ได้รับใบอนุญาตประกอบกิจการโทรคมนาคม
    ประเภทที่ 3 จากคณะกรรมการกิจการโทรคมนาคมแห่งชาติ
    โดยเป็นบริษัทผู้ให้บริการอินเตอร์เน็ตความเร็วสูง (Broadband) ผ่านโครงข่ายของบริษัท
    ทีทีแอนด์ที จำกัด (มหาชน) แก่ผู้ใช้บริการที่เป็นบุคคลทั่วไปรวมถึงองค์กรทั้งภาครัฐและเอกชน

-   บริษัท สมาร์ท ไฮเวย์ จำกัด ให้เช่าวงจรสื่อสารผ่านโครงข่ายภาคพื้นดิน (Landline)
    เพื่อใช้ในการรับส่งข้อมูลความเร็วสูง

-   บริษัท จัสมิน อินเตอร์เนต จำกัด ให้บริการอินเตอร์เนตเชิงพาณิชย์
    ภายใต้สัมปทานที่ได้รับจาก กสท.

-   บริษัท เอเซียส (ประเทศไทย) จำกัด และบริษัท เอเซียส รีเยนแนล เซอร์วิส จำกัด
    ให้บริการโทรศัพท์เคลื่อนที่ผ่านดาวเทียมภายใต้โครงการ ACeS (Asia Cellular
    Satellite) ในประเทศไทยและภูมิภาคเอเชีย

2.  กลุ่มธุรกิจด้านการจัดหา ออกแบบและวางระบบ (Systems Integration) ได้แก่
    กลุ่มที่ดำเนินธุรกิจออกแบบ วางระบบ
    และจัดจำหน่ายระบบสื่อสารโทรคมนาคมและระบบคอมพิวเตอร์รวมทั้งอุปกรณ์ที่เกี่ยวเนื่องอื่นๆ
    ซึ่งประกอบด้วยบริษัทในกลุ่ม 2 บริษัท ได้แก่

    -   บริษัท จัสมิน เทเลคอม ซิสเต็มส์ จำกัด (มหาชน) ดำเนินธุรกิจจัดหา ออกแบบ
        และวางระบบ ระบบสื่อสารโทรคมนาคม
        รวมถึงการจัดจำหน่ายเครื่องมือวัดและอุปกรณ์รักษาความปลอดภัย นอกจากนี้ จัสมิน
        เทเลคอม ยังทำธุรกิจให้เช่าเครื่องโทรศัพท์สาธารณะแก่ ทีโอที

    -   บริษัท สยามเทลเทค คอมพิวเตอร์ จำกัด ดำเนินธุรกิจจัดหา ออกแบบ
        และวางระบบคอมพิวเตอร์ รวมทั้งพัฒนาซอฟต์แวร์
        และจำหน่ายอุปกรณ์ด้านคอมพิวเตอร์ที่เกี่ยวเนื่อง

3.  กลุ่มธุรกิจอื่นๆ นอกเหนือจากที่กล่าวข้างต้น จะประกอบด้วยบริษัทในกลุ่ม 3 บริษัท ได้แก่

    -   บริษัท จัสมิน อินเตอร์เนชั่นแนล โอเวอร์ซีส์ จำกัด เป็นบริษัทเพื่อการลงทุน หรือ
        Holding Company
        ในกิจการต่างประเทศ ปัจจุบันอยู่ภายใต้แผนฟื้นฟูกิจการ โดยมี บริษัท ปากเกร็ด
        แพลนเนอร์ จำกัด เป็นผู้บริหารแผน

    -   บริษัท จัสมิน สมาร์ทช็อป จำกัด จำหน่ายโทรศัพท์มือถือและอุปกรณ์เสริมต่างๆ

    -   บริษัท พรีเมียม แอสเซท จำกัด ให้เช่าพื้นที่ในอาคารสำนักงาน จัสมิน
        อินเตอร์เนชั่นแนล ทาวเวอร์ รวมถึงบริการที่เกี่ยวเนื่อง

4.  เงินลงทุนอื่นๆ ของจัสมิน อินเตอร์เนชั่นแนล มีดังต่อไปนี้

    -   บมจ. ทีทีแอนด์ที ซึ่งเป็นบริษัทผู้ให้บริการโทรศัพท์พื้นฐาน และโทรศัพท์สาธารณะ
        บนโครงข่ายโทรศัพท์ของตนเอง จำนวน 1.5
        ล้านเลขหมายในเขตภูมิภาคภายใต้สัญญาร่วมการงานและร่วมลงทุนขยายบริการโทรศัพท์ในส่วนภูมิภาค
        โดยดำเนินงานสร้างโครงข่ายโทรศัพท์ ซึ่งประกอบด้วยอุปกรณ์ชุมสาย อุปกรณ์สื่อสาร
        อุปกรณ์ข่ายสายตอนนอก ระบบบริการผู้เช่าด้วยคอมพิวเตอร์และระบบสนับสนุนอื่นๆ
        รวมทั้งดำเนินการบริหารและบำรุงรักษาโครงข่าย รวมไปถึงการบริการผู้เช่า

    -   บริษัท เทเลคอม เคเอสซี จำกัด
        ให้บริการด้านอุปกรณ์สื่อสารที่เกี่ยวข้องกับการให้บริการอินเตอร์เนต
        ปัจจุบันหยุดดำเนินกิจการชั่วคราว

    -   บริษัท ศูนย์บริการวิทยาการ อินเตอร์เนต จำกัด เป็นบริษัทเพื่อการลงทุนหรือ Holding
        Company โดยร่วมกับ บมจ. กสท โทรคมนาคม ถือหุ้นในบริษัท เคเอสซี
        คอมเมอร์เชียล อินเตอร์เนต จำกัด

นอกจากนี้ ยังมีบริษัทในกลุ่มจัสมิน อินเตอร์เนชั่นแนล ที่หยุดดำเนินการแล้ว 6 บริษัท ได้แก่ บริษัท
ที.เจ.พี.
เอ็นจิเนียริ่ง จำกัด บริษัท โมไบล์ คอมมิวนิเคชั่น เซอร์วิสเสส จำกัด บริษัท คอมพิวเนท
คอร์ปอเรชั่น จำกัด บริษัท จัสมิน ไซเบอร์ เวอร์ค จำกัด บริษัท พรีเมียม เรียลเอสเตท จำกัด
และบริษัท เทเลคอม เคเอสซี จำกัด

นโยบายในการเข้าประมูลหรือรับงาน

นอกจากการแบ่งประเภทการประกอบธุรกิจของบริษัทในกลุ่มข้างต้น จัสมิน
อินเตอร์เนชั่นแนลยังได้กำหนดนโยบายในการเข้าประมูลหรือรับงานของบริษัทในกลุ่ม
เพื่อให้เกิดความชัดเจนและความโปร่งใสในการปฏิบัติและป้องกันความขัดแย้งทางผลประโยชน์ที่อาจเกิดขึ้นในอนาคต
โดยมีรายละเอียดดังนี้

1.  บริษัทผู้รับผิดชอบการดำเนินงานตามนโยบายการแบ่งประเภทการประกอบธุรกิจของบริษัทในกลุ่มข้างต้น
    จะเป็นผู้เข้าร่วมประมูล หรือรับงานในแต่ละโครงการโดยตรง

2.  ในกรณีที่รายละเอียดเนื้องานของโครงการครอบคลุมการดำเนินงานของบริษัทในกลุ่มมากกว่าหนึ่งบริษัท
    บริษัทในกลุ่มที่เกี่ยวข้องจะร่วมกันประมูลงานหรือรับงานในลักษณะธุรกิจค้าร่วม หรือ
    Consortium ซึ่งการจัดสรรรายได้ให้กับแต่ละบริษัทจะเป็นไปตามปริมาณเนื้องานที่บริษัทนั้นๆ
    เป็นผู้รับผิดชอบดำเนินงาน เว้นแต่บริษัทที่ร่วมดำเนินงานมีมูลค่าเนื้องานน้อยกว่าร้อยละ 10
    ของมูลค่าโครงการ บริษัทดังกล่าวไม่ต้องเข้าร่วมเป็น Consortium ก็ได้

3.  ในกรณีมีโครงการใดๆ
    ที่มีเงื่อนไขหรือข้อกำหนดด้านคุณสมบัติที่ทำให้มีบริษัทที่รับผิดชอบดำเนินงานตามข้อ 1 และ ข้อ
    2 ไม่สามารถเข้าร่วมประมูลหรือรับงานได้โดยตรง
    ให้บริษัทผู้รับผิดชอบดำเนินงานเข้าประมูลหรือรับงานร่วมกับบริษัทอื่นในกลุ่มที่มีคุณสมบัติเหมาะสมในลักษณะธุรกิจค้าร่วม
    (Consortium) หรือให้บริษัทที่มีคุณสมบัติเหมาะสมนั้นเป็นผู้เข้าประมูลหรือรับงานแทน
    ในกรณีที่จำเป็น โดยมีบริษัทผู้ดำเนินงานเป็นผู้รับเหมาช่วง (Sub-contractor)
    ซึ่งในกรณีที่บริษัทอื่นเข้าประมูลหรือรับงานแทนบริษัทที่รับผิดชอบดำเนินงาน
    บริษัทที่เข้าประมูลหรือรับงานแทนนั้น จะคิดกำไรจากการขายแทนได้ไม่เกินร้อยละ 5
    ของมูลค่าโครงการ

นโยบายการทำรายการระหว่างกันเรื่อง การว่าจ้างให้ติดตั้งระบบหรือการซื้อขายสินค้าระหว่างกัน

จัสมิน อินเตอร์เนชั่นแนลได้กำหนดนโยบายการทำรายการระหว่างกันของบริษัทในกลุ่ม เรื่อง
การว่าจ้างให้ติดตั้งระบบหรือการซื้อขายสินค้าระหว่างกันเพื่อเป็นการป้องกันมิให้เกิดความขัดแย้งทางผลประโยชน์ในอนาคตและสร้างความชัดเจนและความโปร่งใสในการปฏิบัติและโดยจะนำไปสู่ประโยชน์สูงสุดต่อไป
สรุปได้ดังนี้

1.  ผู้ว่าจ้างหรือผู้ซื้อจะต้องจัดให้มีกระบวนการเปิดประมูลเป็นการทั่วไป (Open Bidding)
    ในลักษณะเช่นเดียวกันกับการซื้อสินค้าจากผู้ผลิตหรือผู้ขายสินค้ารายอื่นๆ
    โดยเชิญผู้เสนอราคาอย่างน้อย 3 รายเพื่อทำการเปรียบเทียบ

2.  การคัดเลือกจะใช้วิธีการเปรียบเทียบโดย

    -   กรณีคุณสมบัติเท่ากัน : ให้เลือกผู้ที่ผ่านคุณสมบัติด้านเทคนิคและเป็นผู้ที่เสนอราคาต่ำที่สุด

    -   กรณีคุณสมบัติดีกว่า :
        ให้เลือกผู้ที่ผ่านคุณสมบัติด้านเทคนิคและเป็นผู้ที่เสนอราคาใกล้เคียงกับราคา
        ถัวเฉลี่ยของผู้ที่ผ่านคุณสมบัติด้านเทคนิค

3.  กรณีที่บริษัทในกลุ่มต้องการขายหรือให้บริการจะต้องยื่นเสนอราคาในการประมูลเป็นการทั่วไป
    (Open Bidding)
    โดยกำหนดราคาที่ยื่นประมูลเป็นราคาต้นทุนบวกกำไรที่เป็นเงื่อนไขการค้าโดยทั่วไป

ความมีอิสระในการบริหารงานระหว่าง จัสมิน อินเตอร์เนชั่นแนล กับ ทีทีแอนด์ที

อย่างไรก็ดี การที่กลุ่มบริษัท จัสมิน อินเตอร์เนชั่นแนล ถือหุ้นและมีกรรมการร่วมกันใน ทีทีแอนด์ที
ซึ่งมีลักษณะการประกอบธุรกิจใกล้เคียงกับธุรกิจให้เช่าเครื่องโทรศัพท์สาธารณะของจัสมิน เทเลคอม
และมีพื้นที่ในบริการทับซ้อนกันในพื้นที่ภาคใต้ ภาคกลาง และภาคตะวันออกเฉียงเหนือนั้น
อาจก่อให้เกิดข้อสงสัยในเรื่องของความขัดแย้งทางผลประโยชน์ (Conflict of Interest)
และความมีอิสระในการบริหารงานของ ทีทีแอนด์ทีได้ ซึ่งมีรายละเอียด ดังนี้

1. การดำเนินธุรกิจของ ทีทีแอนด์ที ในฐานะผู้ให้บริการโทรศัพท์พื้นฐานและโทรศัพท์สาธารณะ
(Operator) เป็นการดำเนินธุรกิจแข่งขันกับผู้ให้บริการโทรศัพท์พื้นฐาน (Operator) รายอื่นๆ
อาทิเช่น ทีโอที ในขณะที่ จัสมิน เทเลคอม ดำเนินธุรกิจให้เช่าเครื่องโทรศัพท์สาธารณะแก่ ทีโอที
ซึ่งในการให้เช่าและติดตั้งเครื่องโทรศัพท์สาธารณะแต่ละเครื่อง จัสมิน เทเลคอม
จะต้องได้รับการอนุมัติคู่สายและที่ตั้งจาก ทีโอที ก่อน

2. ที่ผ่านมา โครงสร้างการถือหุ้นและโครงสร้างการบริหารงานของ ทีทีแอนด์ที
มีลักษณะโปร่งใสและมีการคานอำนาจการบริหารได้อย่างเหมาะสมจากผู้ถือหุ้นกลุ่มอื่น อาทิ
กลุ่มบมจ. ล็อกซเลย์ กลุ่มบมจ. ธนาคารกสิกรไทย กลุ่มบมจ.
อิตาเลียนไทย ดีเวลล็อปเมนต์ เป็นต้น
ซึ่งมีการส่งตัวแทนเข้ามาเป็นกรรมการและหรือผู้บริหารระดับสูงของ ทีทีแอนด์ที ดังนั้น
แม้ว่าต่อมา จัสมิน อินเตอร์เนชั่นแนลจะเป็นผู้ถือหุ้นรายใหญ่ (ร้อยละ 29.85)
และมีกรรมการร่วมกันบางท่านใน ทีทีแอนด์ที แต่ จัสมิน อินเตอร์เนชั่นแนล
ก็ไม่ได้มีอำนาจในการควบคุม แทรกแซง
หรือกำหนดทิศทางในการดำเนินงานแบบเบ็ดเสร็จโดยไม่ได้รับความเห็นชอบและการสนับสนุนจากผู้บริหารหรือกลุ่มผู้ถือหุ้นรายอื่นๆ
ได้

นอกจากนี้ หากมีความจำเป็นต้องทำรายการระหว่างกันในอนาคต จัสมิน เทเลคอม และหรือจัสมิน
อินเตอร์เนชั่นแนล และหรือทีทีแอนด์ที
ในฐานะที่เป็นบริษัทจดทะเบียนในตลาดหลักทรัพย์แห่งประเทศไทย
จะดำเนินการทำรายการระหว่างกันดังกล่าวอย่างโปร่งใส โดยยึดหลักธรรมาภิบาลที่ดี ทั้งนี้
คณะกรรมการตรวจสอบจะเป็นผู้ดูแลและให้ความเห็นถึงความเหมาะสมของรายการและพิจารณาเปิดเผยข้อมูลของรายการระหว่างกันดังกล่าวให้มีความถูกต้องและครบถ้วนตามที่กฎหมายกำหนด
และจะปฏิบัติตามกฎเกณฑ์ของตลาดหลักทรัพย์แห่งประเทศไทยและของหน่วยงานอื่นที่เกี่ยวข้องอย่างเคร่งครัด
ซึ่งจะช่วยให้การดำเนินการดังกล่าวมีความโปร่งใสและคานอำนาจการบริหารได้ในระดับหนึ่ง

  2.2 ประวัติความเป็นมาของจัสมิน เทเลคอม

บมจ.จัสมิน เทเลคอม ซิสเต็มส์ (“จัสมิน เทเลคอม” หรือ “บริษัท”)
ดำเนินธุรกิจด้านสื่อสารโทรคมนาคมโดยมีความเชี่ยวชาญในการจัดหา
ออกแบบและรับเหมาวางระบบโครงข่ายสื่อสารโทรคมนาคมขนาดใหญ่ (System Integrator)
นอกจากนี้บริษัทยังเป็นผู้จัดจำหน่ายระบบสื่อสารโทรคมนาคมแบบครบวงจร (Solution
Provider) และเป็นตัวแทนจำหน่ายอุปกรณ์เครื่องมือวัด (Test Equipment)
เพื่อสนองความต้องการของผู้ให้บริการระบบสื่อสารโทรคมนาคมทั้งภาครัฐและภาคเอกชน ปัจจุบัน
บริษัท มีบริษัทย่อย หนึ่งบริษัท ได้แก่ บริษัท สยามเทลเทคคอมพิวเตอร์ จำกัด (“สยามเทลเทค”
หรือ “STCC”) ซึ่ง ดำเนินธุรกิจด้านการจัดหา ออกแบบและวางระบบคอมพิวเตอร์ (System
Integrator) พัฒนาซอฟต์แวร์ (Software) ตลอดจนการให้บริการด้านบำรุงรักษาและ
จัดจำหน่ายอุปกรณ์คอมพิวเตอร์และอุปกรณ์ต่อพ่วงที่เกี่ยวเนื่อง

บริษัท ก่อตั้งขึ้นโดย บมจ.จัสมิน อินเตอร์เนชั่นแนล เมื่อวันที่ 21 เมษายน 2538
ด้วยทุนจดทะเบียนและทุนชำระแล้ว 100,000,000 บาท แบ่งเป็นหุ้นสามัญจำนวน 1,000,000 หุ้น
มูลค่าที่ตราไว้หุ้นละ 100 บาท ภายใต้ชื่อ บริษัท จัสมิน เทเลคอม
ซิสเต็มส์ จำกัด โดย จัสมิน อินเตอร์เนชั่นแนล ถือหุ้นในสัดส่วนร้อยละ 100 ของทุนจดทะเบียน
เพื่อวัตถุประสงค์การดำเนินธุรกิจด้านการออกแบบงานวิศวกรรม
ติดตั้งและทดสอบระบบสื่อสารโทรคมนาคมแบบเบ็ดเสร็จ (Turnkey)
รวมทั้งจัดจำหน่ายอุปกรณ์ของระบบดังกล่าว ต่อมาเมื่อวันที่ 30 พฤศจิกายน 2538
บริษัทได้ลงนามในสัญญาแต่งตั้งผู้แทนจำหน่ายอุปกรณ์เครื่องมือวัดกับ Anritsu Group
ซึ่งประกอบด้วย Anritsu Corporation, Anritsu Company และ Anritsu Limited
ซึ่งเป็นหนึ่งในผู้ผลิตอุปกรณ์เครื่องมือวัดด้านการสื่อสารโทรคมนาคม ชั้นนำของประเทศญี่ปุ่น

เมื่อวันที่ 31 มกราคม 2544 บริษัทได้ลงนามในสัญญาให้เช่าเครื่องโทรศัพท์สาธารณะกับ ทศท.
(ต่อมาเปลี่ยนชื่อเป็น “ทีโอที”)
โดยบริษัทจะเป็นผู้จัดหาและติดตั้งเครื่องโทรศัพท์สาธารณะจำนวนไม่เกิน 10,000 เครื่อง
ในเขตพื้นที่ภาคกลางและ
นครหลวง ระยะเวลาการเช่า 10 ปี สิ้นสุด ณ วันที่ 31 มกราคม 2554 และต่อมาเมื่อวันที่ 15
มกราคม 2547 บริษัทได้ลงนามในสัญญา
ให้เช่าเครื่องโทรศัพท์สาธารณะกับ ทีโอที อีกเป็นจำนวนไม่เกิน 20,000 เครื่อง โดยแบ่งเป็น 2
สัญญา ได้แก่
สัญญาให้เช่าเครื่องโทรศัพท์สาธารณะในเขตพื้นที่นครหลวงและภาคตะวันออกเฉียงเหนือจำนวนไม่เกิน
10,000 เครื่อง และสัญญาให้เช่าเครื่องโทรศัพท์สาธารณะในเขตพื้นที่นครหลวงและภาคใต้
จำนวนไม่เกิน 10,000 เครื่อง แต่ละสัญญาจะมีระยะเวลาการเช่า 10 ปี สิ้นสุด ณ วันที่ 15
มกราคม 2557 ทั้งนี้ ณ วันที่ 30 มิถุนายน 2549
บริษัทได้ทำการติดตั้งเครื่องโทรศัพท์สาธารณะแล้วเสร็จ 11,414 เครื่อง
(ดูรายละเอียดเพิ่มเติมในส่วนที่ 2 ข้อ 3.2 ธุรกิจโทรศัพท์สาธารณะ)

ต่อมาเมื่อวันที่ 20 กุมภาพันธ์ 2547
บริษัทได้จดทะเบียนแปลงสภาพเป็นบริษัทมหาชนกับกระทรวงพาณิชย์ โดยเปลี่ยนชื่อจากเดิมเป็น
บริษัท จัสมิน เทเลคอม ซิสเต็มส์ จำกัด (มหาชน) โดยได้ลดมูลค่าที่ตราไว้จาก 100 บาทต่อหุ้น
เหลือ 1 บาท
ต่อหุ้น ต่อมาเมื่อวันที่ 5 พฤศจิกายน 2547 บริษัทได้ออกหุ้นปันผลแก่ผู้ถือหุ้นเดิม โดยไม่คิดมูลค่า
ในสัดส่วน 1 หุ้นเดิมต่อ 3 หุ้นสามัญใหม่ ส่งผลให้บริษัทมีทุนที่ออกและเรียกชำระแล้วเพิ่มขึ้นเป็น
400 ล้านบาท แบ่งเป็นหุ้นสามัญจำนวน 400 ล้านหุ้น มูลค่าที่ตราไว้หุ้นละ 1 บาท พร้อมกันนี้
เมื่อวันที่ 15 ธันวาคม 2547 บริษัทจดทะเบียนเพิ่มทุน จำนวน 125 ล้านหุ้น
ในราคาเสนอขายหุ้นละ 1.50 บาท (ซึ่งขณะนั้น พิจารณาจากมูลค่าตามบัญชีของบริษัท ณ 30
มิถุนายน 2547 และ 30 กันยายน 2547 ซึ่งเท่ากับ 1.43 บาทต่อหุ้น และ 1.54 บาทต่อหุ้น
ตามลำดับ) วัตถุประสงค์ในการเพิ่มทุนของบริษัทเพื่อใช้ในการลงทุนโครงการโทรศัพท์สาธารณะ
และเป็นเงินทุนหมุนเวียนในการประมูลและดำเนินโครงการ CDMA กับ กสท. ในเวลานั้น
โดยบริษัทได้เสนอขายหุ้นเพิ่มทุนดังกล่าวให้แก่ กองทุน Knight Thai Technology Fund
ซึ่งเป็นกองทุนส่วนบุคคลที่จัดตั้งขึ้นเพื่อการลงทุนในตราสารทุนในตลาดหลักทรัพย์แห่งประเทศไทย
ครอบคลุมถึงการลงทุนในหุ้นสามัญก่อนการเสนอขายต่อประชาชนครั้งแรก (Pre-IPO)
และการเสนอขายต่อประชาชนครั้งแรก (IPO) ในประเทศไทย โดยกองทุน Knight Thai
Technology Fund
เน้นการลงทุนระยะยาวในตราสารทุนที่เกี่ยวข้องกับธุรกิจการสื่อสารโทรคมนาคม
เทคโนโลยีสารสนเทศ และคอมพิวเตอร์ ซึ่งบริหารโดย Knight Asset Management Limited
ทั้งนี้ กองทุน Knight Thai Technology Fund ถือเป็นนักลงทุนประเภท Financial
Investor ที่มีวัตถุประสงค์การลงทุนในรูปของผลตอบแทนจากกำไรจากส่วนเกินมูลค่าหุ้น
(Capital gain)
และไม่มีความประสงค์ที่จะมีส่วนร่วมในการบริหารหรือส่งตัวแทนเป็นกรรมการในบริษัทแต่อย่างใด

ทั้งนี้ ภายหลังการเสนอขายหุ้นสามัญเพิ่มทุนแก่ประชาชน จำนวน 175,000,000 หุ้น จัสมิน
อินเตอร์เนชั่นแนล และ กองทุน Knight Thai Technology Fund
จะมีสัดส่วนการถือหุ้นในบริษัทคิดเป็นร้อยละ 57.14 และร้อยละ 17.86
ของทุนที่ออกและเรียกชำระแล้ว ตามลำดับ (หมายเหตุ ทั้งนี้
ไม่นับรวมการเสนอขายหุ้นสามัญเพิ่มทุนและใบสำคัญแสดงสิทธิแก่กรรมการและพนักงานจำนวน
5,000,000 หุ้น และ 21,250,000 หน่วย)

เมื่อวันที่ 11 ตุลาคม 2548 บริษัทได้เข้าซื้อหุ้นสามัญของสยามเทลเทค จำนวน 528,365 หุ้น
หรือคิดเป็นร้อยละ 96.07 ของหุ้นทั้งหมด จากจัสมิน อินเตอร์เนชั่นแนล ในราคาหุ้นละ 155.87
บาท เป็นจำนวนเงินทั้งสิ้น 82.36 ล้านบาท ซึ่งราคาหุ้นดังกล่าวเป็นมูลค่าหุ้นตามบัญชี
ของสยามเทลเทค ณ วันที่ 30 มิถุนายน 2548
นำมาปรับปรุงด้วยรายการเงินปันผลระหว่างกาลตามมติคณะกรรมการของสยามเทลเทค ณ วันที่ 22
สิงหาคม 2548
เพื่อให้บริษัทมีโครงสร้างทางธุรกิจที่ชัดเจนและสอดคล้องกับแนวทางในการบริหารงานที่โปร่งใส
ต่อมาวันที่ 8 ธันวาคม 2548 บริษัทได้ซื้อหุ้นสยามเทลเทคเพิ่มเติมจำนวน 9,899
หุ้นจากผู้ถือหุ้นรายย่อย
2 ราย ในราคาหุ้นละ 155.87 บาท ทำให้ปัจจุบันบริษัทถือหุ้นสามัญของสยามเทลเทคคิดเป็นร้อยละ
97.87 ของหุ้นทั้งหมด

โครงสร้างของจัสมิน เทเลคอม ณ วันที่ 3130 ธันวาคม 2549 มิถุนายน 2549

เมื่อวันที่ 6-8 กันยายน 2549 บริษัทได้เสนอขายหุ้นเพิ่มทุนแก่ประชาชน จำนวน 175,000,000
หุ้น โดยมีราคาที่เสนอขายหุ้นละ 3.20 บาท
และบริษัทได้นำหุ้นสามัญเพิ่มทุนเข้าจดทะเบียนในตลาดหลักทรัพย์ฯ โดยเริ่มทำการซื้อขายตั้งแต่วันที่
18 กันยายน 2549 และวันที่ 3 พฤศจิกายน 2549
บริษัทได้เสนอขายหุ้นสามัญเพิ่มทุนที่เป็นโครงการต่อเนื่อง 5 ปี
ต่อกรรมการและพนักงานของบริษัทจำนวน 1,000,000 หุ้น มูลค่าที่ตราไว้หุ้นละ 1.00 บาท
ในราคาเสนอขายหุ้นละ 1.00 บาท โดยหุ้นสามัญเพิ่มทุนดังกล่าวเป็นโครงการต่อเนื่อง 5 ปี
จำนวน 5,000,000 หุ้น บริษัทจะพิจารณาจัดสรรหุ้นสามัญจำนวน 5,000,000
หุ้นดังกล่าวให้แก่กรรมการและพนักงานของบริษัท ภายในระยะเวลา 5 ปี
นับตั้งแต่วันที่เสนอขายครั้งแรก เมื่อวันที่ 3 พฤศจิกายน 2549
และบริษัทจะเสนอขายหุ้นสามัญตามโครงการต่อเนื่องที่เหลือในปีที่ 2 ถึงปีที่ 5 ต่อไป

นอกจากนี้วันที่ 3 พฤศจิกายน 2549
บริษัทได้เสนอขายใบสำคัญแสดงสิทธิที่จะซื้อหุ้นสามัญต่อกรรมการและพนักงานของบริษัท อายุ 5 ปี
จำนวน 21,250,000 หน่วยในราคาเสนอขาย 0 บาท ทั้งนี้ใบสำคัญแสดงสิทธิ 1
หน่วยมีสิทธิซื้อหุ้นสามัญ 1 หุ้นในราคาใช้สิทธิ 1.00 ถึง 2.00 บาท
ขึ้นกับผลกำไรสุทธิตามงบการเงินตรวจสอบประจำปีล่าสุดก่อนวันใช้สิทธิ
โดยใบสำคัญแสดงสิทธิดังกล่าวมีระยะเวลาการใช้สิทธิระหว่างวันที่ 28 ธันวาคม 2550 ถึงวันที่ 27
ตุลาคม 2554

  2.3 การประกอบธุรกิจ

บริษัทและบริษัทย่อยดำเนินธุรกิจจัดหา ออกแบบ
และวางระบบสื่อสารโทรคมนาคมและเทคโนโลยีสารสนเทศแบบครบวงจร (System
Integrator) พร้อมทั้งให้บริการที่เกี่ยวเนื่องอื่นๆ
นอกจากนี้บริษัทยังเป็นตัวแทนจำหน่ายอุปกรณ์เครื่องมือวัดด้านระบบสื่อสารจากต่างประเทศ
และให้บริการเช่าเครื่องโทรศัพท์สาธารณะ

ปัจจุบัน ลักษณะการประกอบธุรกิจของบริษัทและบริษัทย่อย แบ่งออกเป็น 4 5 ประเภทหลัก ดังนี้

1.  ธุรกิจจัดหา ออกแบบ และวางระบบสื่อสารโทรคมนาคม –
    บริษัทเป็นผู้จัดจำหน่ายอุปกรณ์ระบบสื่อสารและโทรคมนาคมพร้อมให้บริการออกแบบ จัดหา
    ติดตั้ง และทดสอบแบบเบ็ดเสร็จ (Turnkey) แก่ผู้ให้บริการโทรคมนาคมต่างๆ
    โดยอุปกรณ์สื่อสารและโทรคมนาคมที่บริษัทใช้ในการติดตั้งทั้งหมดเป็นการซื้อจากบริษัทผู้ผลิตในประเทศหรือการนำเข้าสินค้าจากบริษัทผู้ผลิตในต่างประเทศ
    โดยบริษัทไม่ทำการผลิตสินค้าใดๆเอง ทั้งนี้ ช่องทางการจำหน่ายหลักของธุรกิจงานโครงการ
    มี 2 ช่องทางได้แก่
    การเข้าร่วมประมูลโครงการเพื่อเป็นผู้รับจ้างเหมาวางระบบสื่อสารและโทรคมนาคมให้แก่ลูกค้าทั้งภาครัฐและภาคเอกชน
    และการ Sub Contract จากผู้ที่ชนะประมูลงานโครงการ

2.  ธุรกิจโทรศัพท์สาธารณะ – บริษัทให้เช่าเครื่องโทรศัพท์สาธารณะแก่ ทีโอที
    โดยบริษัทเป็นผู้จัดหา ติดตั้งเครื่องโทรศัพท์สาธารณะ ตู้โทรศัพท์สาธารณะและอุปกรณ์อื่นๆ
    ที่เกี่ยวข้อง รวมถึงการตรวจสอบ
    ซ่อมแซมและบำรุงรักษาการทำงานของเครื่องโทรศัพท์สาธารณะ อาทิ ทำความสะอาด
    เครื่องโทรศัพท์และตู้โทรศัพท์สาธารณะให้อยู่ในสภาพพร้อมใช้งานอยู่เสมอ

3.  ธุรกิจอุปกรณ์เครื่องมือวัด –
    บริษัทเป็นผู้จัดจำหน่ายเครื่องมือวัดด้านระบบสื่อสารและโทรคมนาคม อาทิ
    เครื่องมือวัดสำหรับสายส่งสัญญาณและเสาอากาศระบบโทรศัพท์เคลื่อนที่/ไมโครเวฟ
    หรือสำหรับสัญญาณคลื่นความถี่วิทยุ
    โดยบริษัทเป็นตัวแทนจำหน่ายเพียงผู้เดียวในประเทศไทยของ Anritsu Group
    ภายใต้เครื่องหมายการค้า “Anritsu” และ “Net Test”

4.  ธุรกิจจัดหา ออกแบบและวางระบบคอมพิวเตอร์ - ซึ่งดำเนินการโดย สยามเทลเทค
    (บริษัทย่อย) โดยสยามเทลเทค
    เป็นผู้จัดจำหน่ายอุปกรณ์คอมพิวเตอร์และอุปกรณ์เครือข่ายที่เกี่ยวเนื่อง พร้อมให้คำปรึกษา
    ออกแบบ วางระบบคอมพิวเตอร์และเครือข่ายเทคโนโลยีสารสนเทศ
    รวมถึงพัฒนาซอฟต์แวร์ระบบงาน (Application Software)
    และให้บริการด้านบำรุงรักษาแก่ลูกค้า
    ทั้งภาครัฐ และภาคเอกชน

5.  ธุรกิจระบบรักษาความปลอดภัย – บริษัทได้รับโอนย้ายหน่วยธุรกิจมาจาก บริษัท จัสมิน
    อินเตอร์เนชั่นแนล จำกัด (มหาชน) โดยที่หน่วยงานธุรกิจระบบรักษาความปลอดภัย
    จะดำเนินธุรกิจหลักในการจัดหา ออกแบบและวางระบบ ในด้านรักษาความปลอดภัยต่างๆ
    อาทิเช่น ระบบกล้องโทรทัศน์วงจรปิด (CCTV System) ระบบควบคุมการเข้า-ออก
    (Access Control System) ระบบป้องกันการบุกรุก (Intrution System)
    ระบบป้องกันอัคคีภัย (Fire Alarm System) เป็นต้น
    ให้แก่กลุ่มลูกค้าทั้งภาครัฐและภาคเอกชน นอกจากนี้หน่วยงานธุรกิจระบบรักษาความปลอดภัย
    ยังดำเนินธุรกิจด้านการจัดหา ออกแบบและวางระบบ ภูมิศาสตร์สารสนเทศ GIS
    ให้แก่องค์การปกครองส่วนท้องถิ่น เป็นต้น

นอกจากนี้ บริษัทยังให้บริการวางระบบอาณัติสัญญาณสำหรับระบบขนส่งทางรถไฟ
และรับโอนหน่วยธุรกิจระบบความปลอดภัยจากจัสมิน อินเตอร์เนชั่นแนล
โดยเป็นการให้บริการออกแบบ ติดตั้ง และทดสอบแบบเบ็ดเสร็จ (Turnkey)
ให้แก่การรถไฟแห่งประเทศไทยและจัดจำหน่ายอุปกรณ์ระบบรักษาความปลอดภัย อาทิ
ระบบกล้องโทรทัศน์วงจรปิด (CCTV System) ระบบควบคุมการเข้า-ออก (Access Control
System)

2.4 โครงสร้างรายได้

โครงสร้างรายได้ของบริษัทและบริษัทย่อย จำแนกตามลักษณะธุรกิจ ดังนี้

[TABLE]

หมายเหตุ : 1. ในเดือนตุลาคม 2548 บริษัทได้ลงทุนในหุ้นสามัญของสยามเทลเทค
โดยมีสัดส่วนการถือหุ้นในปัจจุบัน เท่ากับร้อยละ 97.87 (ดูรายละเอียดเพิ่มเติมในส่วนที่ 2 ข้อ 13
ข้อมูลอื่นที่เกี่ยวข้อง)

2. ทั้งนี้ เพื่อประโยชน์ในการวิเคราะห์
บริษัทได้จัดทำงบการเงินรวมของบริษัทและบริษัทย่อยประหนึ่งทำใหม่ (งบเสมือน) ประจำปี 2547
และ 2548 โดยมีผู้สอบบัญชีบริษัทได้สอบทานงบการเงินรวม (งบเสมือน) ดังกล่าว

  2.5 เป้าหมายการดำเนินการ

บริษัทและบริษัทย่อยมุ่งมั่นที่จะเป็นผู้ให้บริการด้าน System Integrator ชั้นนำ
ซึ่งบริษัทและบริษัทย่อยมีประสบการณ์ ความเชี่ยวชาญ
และความชำนาญด้านระบบสื่อสารโทรคมนาคมและเทคโนโลยีสารสนเทศเป็นอย่างดี
นอกจากนี้บริษัทมีพันธมิตรธุรกิจทั้งในส่วนของผู้ผลิตที่มีชื่อเสียงเป็นที่รู้จักและยอมรับ
และในส่วนของผู้ให้บริการโครงข่ายระดับชั้นนำของประเทศ
ทำให้บริษัทและบริษัทย่อยมีศักยภาพในการให้บริการแบบครบวงจร (Total Solution) แก่ลูกค้า

สำหรับเทคโนโลยีหรือโซลูชั่นที่บริษัทมุ่งเน้นคือ โซลูชั่นด้านบรอดแบนด์ (Broadband Solution)
ซึ่งรวมถึงการพัฒนาแอพพลิเคชั่นใหม่ๆ เพื่อใช้งานบนโครงข่ายบรอดแบนด์ โซลูชั่นใหม่ๆ
บนโครงข่ายอัจฉริยะยุคใหม่ (Next Generation Network) โซลูชั่นด้าน IPTV
แบบครบวงจรแก่ลูกค้า ซึ่งเป็นบริการทีวีผ่านโครงข่ายบรอดแบนด์ โดยครอบคลุมตั้งแต่โครงข่ายหลัก
(Core Network) โครงข่ายส่งผ่านไปยังลูกค้าปลายทาง (Access Network) ระบบ Head
End ระบบจัดการและป้องกันสิทธิของข้อมูลดิจิตอลหรือ DRM (Digital Right Management)
และรวมถึงการใช้ความสามารถ
ความเชี่ยวชาญของบริษัทย่อยเพื่อพัฒนาซอฟแวร์ตัวกลางที่เชื่อมต่อระหว่างผู้ใช้งานกับระบบ IPTV
(Middleware) และ ระบบ Billing ที่ซับซ้อนให้แก่ลูกค้า
โดยมีวัตถุประสงค์หลักให้ลูกค้าสามารถให้บริการแก่ลูกค้าปลายทางได้อย่างรวดเร็ว ราบรื่น
สร้างความพึงพอใจ และมั่นใจในคุณภาพของบริการซึ่งเป็นไปตามหลักการให้บริการแบบ B2B2C
(Business to Business to Customer)

บริษัทและบริษัทย่อยเชื่อมั่นว่าแนวทางดังกล่าวจะนำไปสู่บริการแห่งอนาคต
และการทำธุรกิจในรูปแบบใหม่ที่สร้างความแตกต่าง และเพิ่มศักยภาพในการแข่งขันที่สูงขึ้น
บนความพึงพอใจของลูกค้าและลูกค้าปลายทาง ส่งผลให้มูลค่าการลงทุนของ
ผู้ถือหุ้นของบริษัทเพิ่มพูนขึ้นไปพร้อมกับอุตสาหกรรมที่กำลังมีการเปลี่ยนแปลงและเติบโตอย่างต่อเนื่องต่อไป